শিক্ষাপ্রতিষ্ঠানের ছুটি নিয়ে আপিল করছে না শিক্ষা মন্ত্রণালয়
দেশের যেসব জেলায় তাপমাত্রা অসহনীয়, কেবল সেসব জেলায় শিক্ষাপ্রতিষ্ঠান বন্ধের পক্ষে শিক্ষা মন্ত্রণালয়। তবে আগামীকাল বুধবার ও পরদিন বৃহস্পতিবার আদালত বন্ধ থাকায় শিক্ষাপ্রতিষ্ঠানের ছুটির বিষয়ে হাইকোর্টের দেওয়া আদেশের বিরুদ্ধে আপিলে যাচ্ছে না শিক্ষা মন্ত্রণালয়।
এর ফলে দেশের সব প্রাথমিক ও মাধ্যমিক বিদ্যালয়, উচ্চমাধ্যমিক বিদ্যালয়, কলেজ, মাদ্রাসা ও কারিগরি শিক্ষাপ্রতিষ্ঠান আগামী ২ মে (বৃহস্পতিবার) পর্যন্ত বন্ধ রাখতে আদালত যে নির্দেশ দিয়েছেন, সেটিই বহাল থাকছে।
প্রচণ্ড গরমে অসুস্থ হয়ে শিক্ষকসহ কয়েকজনের মৃত্যুর ঘটনা নিয়ে বিভিন্ন গণমাধ্যমে প্রকাশিত প্রতিবেদন নজরে আনা হলে শুনানি নিয়ে বিচারপতি কে এম কামরুল কাদের ও বিচারপতি খিজির হায়াতের সমন্বয়ে গঠিত হাইকোর্ট বেঞ্চ গতকাল সোমবার স্বতঃপ্রণোদিত রুলসহ আদেশ দেন। আদেশে চলমান তাপপ্রবাহের পরিপ্রেক্ষিতে সব প্রাথমিক ও মাধ্যমিক বিদ্যালয়, উচ্চমাধ্যমিক বিদ্যালয়, কলেজ, মাদ্রাসা ও কারিগরি শিক্ষাপ্রতিষ্ঠান আগামী ২ মে (বৃহস্পতিবার) পর্যন্ত বন্ধ রাখতে নির্দেশ দেওয়া হয়।
আদালতের আদেশের পর সব সরকারি প্রাথমিক বিদ্যালয় আগামী বৃহস্পতিবার পর্যন্ত বন্ধের কথা জানায় প্রাথমিক ও গণশিক্ষা মন্ত্রণালয়। তবে শিক্ষা মন্ত্রণালয় ছুটির বিষয়ে যে নির্দেশনা দিয়েছিল, তা কিছুটা ভিন্ন। তাদের ঘোষণা অনুযায়ী, দেশের ২৭টি জেলার মাধ্যমিক স্কুল, কলেজ, মাদ্রাসা ও কারিগরি শিক্ষাপ্রতিষ্ঠান মঙ্গলবার (আজ) বন্ধ থাকবে। আগামীকাল বুধবার মে দিবসে (১ মে) সরকারি ছুটি রয়েছে।
হাইকোর্টের আদেশের বিরুদ্ধে আপিল করার ইঙ্গিত দিয়েছিলেন শিক্ষামন্ত্রী মহিবুল হাসান চৌধুরী। গতকাল বিকেলে ঢাকায় এক অনুষ্ঠানে তিনি সাংবাদিকদের বলেন, আদালতের লিখিত নির্দেশনা পেলে তাঁরা এ বিষয়ে (আদালতের নির্দেশনার পরিপ্রেক্ষিতে করণীয়) যথাসময়ে সিদ্ধান্ত নেবেন। একই সঙ্গে তিনি বলেছিলেন, শিক্ষাপ্রতিষ্ঠান কখন বন্ধ হবে এবং কীভাবে পরিচালিত হবে, সেটি সংবিধান অনুযায়ী শিক্ষা মন্ত্রণালয়ের এখতিয়ার।
তবে আজ মঙ্গলবার জানা গেল, শিক্ষা মন্ত্রণালয় আপিলে যাবে না। শিক্ষা মন্ত্রণালয়ের উচ্চপর্যায়ের একটি সূত্র প্রথম আলোকে জানায়, আদালতের আদেশের বিরুদ্ধ আপিল করবে না মন্ত্রণালয়। কারণ, আগামীকাল মে দিবস উপলক্ষে এমনিতেই ছুটি। তার পরের দিন আদালত বন্ধ।
পবিত্র রমজান ও ঈদের ছুটি শেষে ২১ এপ্রিল শিক্ষাপ্রতিষ্ঠান খোলার কথা ছিল। কিন্তু ছুটি শেষ না হতেই দেশজুড়ে তীব্র তাপপ্রবাহ শুরু হয়। যে কারণে শিক্ষাপ্রতিষ্ঠানের ছুটি আরও এক সপ্তাহ বৃদ্ধি করা হয়। দীর্ঘ ছুটি শেষে প্রাথমিক থেকে উচ্চমাধ্যমিক স্তরের শিক্ষাপ্রতিষ্ঠানগুলো গত রোববার খুললেও উপস্থিতি তুলনামূলকভাবে কম ছিল। তবে প্রচণ্ড গরমে বিভিন্ন বিদ্যালয়ে বেশ কিছু শিক্ষার্থী অসুস্থ হয়ে পড়ে। এরপর রোববার রাতেই শিক্ষা মন্ত্রণালয় ঘোষণা দেয়, ঢাকাসহ পাঁচ জেলায় সোমবার (গতকাল) মাধ্যমিক স্কুল, কলেজ, মাদ্রাসা ও কারিগরি শিক্ষাপ্রতিষ্ঠান বন্ধ থাকবে।
তবে শিক্ষা মন্ত্রণালয় এমন সিদ্ধান্তের কথা জানালেও প্রাথমিক ও গণশিক্ষা মন্ত্রণালয় প্রাথমিক বিদ্যালয়ে শ্রেণি কার্যক্রম চলবে বলে জানায়। পরে গতকাল আদালতের নির্দেশের পর সেখান থেকে সরে এসে আগামী বৃহস্পতিবার পর্যন্ত ছুটির ঘোষণা দেয় প্রাথমিক ও গণশিক্ষা মন্ত্রণালয়।
দেশের যেসব জেলায় তাপমাত্রা অসহনীয়, কেবল সেসব জেলায় শিক্ষাপ্রতিষ্ঠান বন্ধের পক্ষে শিক্ষা মন্ত্রণালয়। তবে আগামীকাল বুধবার ও পরদিন বৃহস্পতিবার আদালত বন্ধ থাকায় শিক্ষাপ্রতিষ্ঠানের ছুটির বিষয়ে হাইকোর্টের দেওয়া আদেশের বিরুদ্ধে আপিলে যাচ্ছে না শিক্ষা মন্ত্রণালয়।